b"\n_START_ARTICLE_\nRobert Robert i Casacuberta\n_START_SECTION_\nBiografia\n_START_PARAGRAPH_\nPertanyia a una fam\xc3\xadlia modesta, i a la mort del seu pare hagu\xc3\xa9 de treballar de joier. El 1851 es trasllad\xc3\xa0 a Madrid, on va fundar el Diario Madrile\xc3\xb1o, adscrit al Partit Democr\xc3\xa0tic, i el peri\xc3\xb2dic sat\xc3\xadric El T\xc3\xado Crisp\xc3\xadn. Particip\xc3\xa0 activament en la revoluci\xc3\xb3 de 1854 i es relacion\xc3\xa0 amb els carbonaris; a causa d'un article seu el 1855 fou condemnat a dos anys de pres\xc3\xb3 a El Saladero. _NEWLINE_Quan sort\xc3\xad de la pres\xc3\xb3 s'encarreg\xc3\xa0 de les cr\xc3\xb2niques parlament\xc3\xa0ries del diari La Discusi\xc3\xb3n. El 1864 torn\xc3\xa0 a Barcelona, on el 1865 va publicar Al partido democr\xc3\xa1tico, on reclamava una entesa entre les fraccions de Francesc Pi i Margall i Emilio Castelar. Tamb\xc3\xa9 va mantenir relacions al Frederic Soler i Hubert i Conrad Roure i Bofill, i va publicar nombrosos articles en catal\xc3\xa0 als peri\xc3\xb3dics Un Tros de Paper i Lo Xanguet tot seguint l'estil de Mariano Jos\xc3\xa9 de Larra. Tamb\xc3\xa9 va escriure novel\xc2\xb7les de costums en castell\xc3\xa0 i poesia rom\xc3\xa0ntica en catal\xc3\xa0, i fins i tot fou secretari dels Jocs Florals de Barcelona de 1866. Alhora, va traduir al castell\xc3\xa0 Capital y renta (1860) de Fr\xc3\xa9d\xc3\xa9ric Bastiat i Teor\xc3\xada de la Contribuci\xc3\xb3n (1868) de Pierre-Joseph Proudhon_NEWLINE_Particip\xc3\xa0 activament en la revoluci\xc3\xb3 de 1868, despr\xc3\xa9s de la qual fou escollit regidor de l'ajuntament de Barcelona i diputat pel districte de Manresa a les eleccions generals espanyoles de 1869. Aleshores es trasllad\xc3\xa0 novament a Madrid, on fund\xc3\xa0 el diari El Cohete, va mantenir contactes amb els membres madrilenys de la Primera Internacional i des de 1872 va dirigir el peri\xc3\xb2dic federal intransigent Gil Blas. Fou escollit novament diputat per Granollers del Partit Republic\xc3\xa0 Democr\xc3\xa0tic Federal a les eleccions generals espanyoles d'agost de 1872. Quan es proclam\xc3\xa0 la Primera Rep\xc3\xbablica Espanyola fou nomenat ambaixador a Su\xc3\xafssa, per\xc3\xb2 va morir poc abans d'ocupar el c\xc3\xa0rrec. Les seves traduccions de La atm\xc3\xb3sfera d'Elis\xc3\xa9e Reclus i La libertad d'Arthur Schopenhauer, no foren publicades fins anys despr\xc3\xa9s de la seva mort (1944 i 1967 respectivament)._NEWLINE_Josep Pla considera a Robert Robert com el millor narrador del seu temps i el considera a l'al\xc3\xa7ada de Jacint Verdaguer"